b'\n_START_ARTICLE_\nVI. legija Victrix\n_START_PARAGRAPH_\nVI. legija Victrix \xe2\x80\x93 Zmagovita (latinsko Legio sexta Victrix), rimska legija, ki jo je leta 41 pr. n. \xc5\xa1t. ustanovil cesar Avgust. Bila je dvoj\xc4\x8dica VI. legije Ferrata in je morda vklju\xc4\x8devala tudi veterane omenjene legije._NEWLINE_Legija se je prvi\xc4\x8d spopadla v Peruziji, sedanji Perugii. Sodelovala je tudi v spopadih s Sekstom Pompejem, ki je okupiral Sicilijo in grozil, da bo Rimu prenehal dobavljati \xc5\xbeito. Leta 31 pr. n. \xc5\xa1t. se je bojevala v bitki pri Akciju proti Marku Antoniju. Naslednje leto je bila preme\xc5\xa1\xc4\x8dena v Tarakonsko Hispanijo, kjer se vojskovala v Avgustovi vojni proti Kantabrijcem, ki je trajala od 25 pr. n. \xc5\xa1t.-13 pr. n. \xc5\xa1t..\n_START_SECTION_\nSlu\xc5\xbebovanje v Hispaniji\n_START_PARAGRAPH_\nLegija je ostala v Hispaniji skoraj celo stoletje in dobila vzdevek Hispaniensis (Hispanska). Njeni vojaki in vojaki X. legije Gemina so bili med prvimi naseljenci Caesarauguste, iz katere se je razvila sedanja Zaragoza. Vzdevek Victrix je dobila med vladanjem cesarja Nerona. Neron je bil v Hispaniji zelo nepriljubljen, zato je legija podprla tarakonskega guvernerja Servija Sulpicija Galba v njegovem poskusu, da bi strmoglavil Nerona, in ga v svojem taboru proglasila za rimskega cesarja. Galba je ustanovil \xc5\xa1e VII. legijo Gemina in odkorakal Rim, kjer je Neron naredil samomor.\n_START_SECTION_\nSlu\xc5\xbebovanje v Britaniji\n_START_PARAGRAPH_\nLeta 119 je Hadrijan legijo premestil v severno Britanijo na pomo\xc4\x8d tamkaj\xc5\xa1njim legijam v vojni z uporniki. Vitrix je imela klju\xc4\x8dno vlogo za zmago in je po njej zamenjala zdesetkano IX. legijo Hispania v Eboracumu (York). Leta 122 je za\xc4\x8dela graditi Hadrijanov zid, ki je v severni Britaniji dve desetletji zagotavljal mir._NEWLINE_Dvajset let kasneje je sodelovala pri graditvi Antoninovega zidu, katerega so po letu 164 opustili._NEWLINE_Leta 185 se je uprla in posku\xc5\xa1ala nepriljubljenega cesarja Komoda zamenjati s svojim poveljnikom Priskom. Upor je zatrl Pertinaks, ki je po Komodovem umoru postal rimski cesar._NEWLINE_Leta 175 je cesar Mark Avrelij porazil alansko pleme Jazigov, ki so bolj znani kot Sarmati. Vzel jih je v rimsko voja\xc5\xa1ko slu\xc5\xbebo in jih naselil v Ribchestru, ju\xc5\xbeno do Lancastra v severni Britaniji. Alanske katafrakte je vklju\xc4\x8dil v VI. legijo Victrix. Za njenega poveljnika je imenoval alanskega vojskovodja, ki se je preimenoval v Lucija Artorija Kasta.'